Søren Søndergaard (EL), 2003-10-22:
Nøgternt betragtet ser det her forslag jo alene dagens lys, fordi regeringens og Dansk Folkepartis renommé led alvorlig skade efter sommerens stormvejr, hvor mange frustrerede danskere, som bor i udlandet, blev forhindret i at kunne slå sig ned herhjemme med deres udenlandske ægtefælle.
Det forhadte høringsinstitut, det institut, som regeringen jo gjorde alt, hvad den kunne for at komme af med, og som Venstre og Dansk Folkeparti og Det Konservative Folkeparti hader, skriver i sit høringssvar: »Danske statsborgere vil imidlertid efter vedtagelsen af dette lovforslag fortsat opleve begrænsninger i retten til at opholde sig i Danmark, når deres ægtefælle er udlænding. Tilknytningskravet vil fortsat gælde for alle statsborgere under 28 år og for personer, som ikke har haft mindst 28 års lovlig og sammenhængende ophold i landet.«
Danske statsborgere vil altså fortsat blive ramt.
Så meget for Dansk Folkepartis, Venstres og Det Konservative Folkepartis bekymring for danske statsborgere.
Den folkelige salgsstrategi er imidlertid at få det til at se ud, som om vi gør noget rigtig seriøst ved tvangsægteskaber.
Det forsøger man med indførelse af 24-års-reglen.
Og det er egentlig sigende, når man læser bemærkningerne, at denne stramning har en succesrate på 17 tilfælde - 17 tilfælde - hvor udlændingemyndighederne har givet afslag på familiesammenføring med henvisning til, at der var tale om tvangsægteskaber.
, at der ikke skal gøres noget ved den tvang, som nogle unge angiveligt udsættes for.
Vi har jo gennem tiderne også under den tidligere regering fremsat forslag om, hvordan vi mener, der skal gøres noget ved problematikken, nemlig ved støtte til ofrene, først og fremmest ved at gøre dem stærke til først at forhindre, at de bliver ofre, og derefter, hvis det ulykkelige skulle give, at de bliver ofre, give dem mulighed for at bryde ud af den situation.
Derfor vil jeg også godt, som jeg tidligere lovede en af regeringsordførerne, herfra kvittere for det handlingsprogram, som regeringen tidligere har udarbejdet med forslag til initiativer på det her område, men det har jo ikke noget med det her lovforslag at gøre.
Tvangsægteskaber er et problem, men vi skal ikke bekæmpe det problem ved at indføre en lovgivning, der de facto betyder diskrimination af en bestemt gruppe, hvoraf mange intet har at gøre med tvangsægteskaber.
Vi ved jo godt, hvem det er, for ministeren forsømmer jo ingen lejlighed til at udpege, hvad det er for nogle folk, han taler om.
Det er tyrkerne og pakistanerne; det er jo dem, det handler om. Med i købet på det her forsøg fra regeringens side på at reparere lidt på det skrammede image følger så i forbifarten lige et par andre forslag, f.eks. at man vil indføre omvendt bevisbyrde, et retsprincip, som vi i andre sammenhænge ellers afviser; at man vil lægge hindringer i vejen for flygtninges mulighed for at blive familiesammenført med en ægtefælle fra flugtlandet; at man vil kriminalisere noget for en gruppe borgere, som er tilladt for en anden, nemlig de såkaldte fætter-kusine-ægteskaber. Jeg skal ikke gennemgå alle de her smutte med-forslag, men bare nævne et enkelt, nemlig det med indførelse af omvendt bevisbyrde-princip.
Det sættes i kraft i en ægteskabssag, hvis der søges familiesammenføring i familier, hvor der tidligere har været givet familiesammenføringstilladelser.
I de tilfælde anses den nye ansøgning for at være udtryk for, at der er tale om et tvangsægteskab.
Hvor svært kan det være?
Altså en gang lommetyv altid lommetyv.
Der er ingen tvivl om, at med det her forslag vil ministeren være i stand til i løbet af få måneder at kunne fremlægge en statistik over tvangsægteskaber, som siger spar to til alt.
Der vil være en fantastisk statistik, der viser, hvor slemt det står til med tvangsægteskaber.
Og der vil jeg da godt følge op på det spørgsmål, som den radikale ordfører lige rejste: Hvordan følger man egentlig op, når man konstaterer, der foregår tvangsægteskaber? Jeg forventer, at ministeren kommer herop og redegør for, hvad man har gjort i de 17 tilfælde, hvor man har konstateret, at der er foregået tvangsægteskaber.
Jeg forventer selvfølgelig, at man fra ministeriets side har udstedt en instruks til dem, der behandler de her sager, at der er indgivet politianmeldelse - det er klart kriminelle forhold - at der er blevet gennemført en politiafhøring, og at der er rejst tiltale mod de pågældende. Jeg forventer naturligvis, at man tager det alvorligt, for gør man ikke det, betyder det jo, at man ikke bruger den eksisterende lovgivning mod tvangsægteskaber.
Man undlader at bruge den eksisterende lovgivning mod tvangsægteskaber for i stedet at kunne indføre en ny lovgivning, der rammer folk, der ikke kunne drømme om at være en del af et tvangsægteskab.
Det er virkelig at rette bager for smed.